Ռըզա Սելիմ Քազանջըն լավ գործարար էր, օրինակելի քաղաքացի և սիրող ամուսին: Հանրապետական շրջանի սկզբում, երբ ազգը դրոշների կարիք էր զգում, որպեսզի ամբողջ երկիրը պատի դրանցով, այնքան հեռատես էր, որ կաթսայագործությունը թողնելով՝ անցավ դրոշի արտադրության: Դրա շնորհիվ հետագայում Ստամբուլի ամենահարուստ գործարարներից մեկն էր լինելու: Այդ ժամանակ էր այցելել մանկատուն, որպեսզի տնօրենի հետ խոշոր գնման շուրջ պայմանավորվեին: Այնտեղ, կիսամութ միջանցքում տեսավ կրոնափոխ եղած հայ աղջկան: Հանկարծակի իմացավ, որ իր վարպետ Լևոնի զարմուհին է, ում այնքա՜ն հարգում էր և այնքա՜ն կապված էր եղել: Մտածեց, որ լավ կլինի օգնել իր վարպետի ընտանիքին: